Document ID: 32007D0735

KOMISIJAS LĒMUMS
(2006. gada 4. oktobris)
par procesu saskaņā ar EK Līguma 81. pantu un EEZ līguma 53. pantu
(Lieta COMP/C2/38.681 - Kannu nolīguma pagarinājums)
(izziņots ar dokumenta numuru K(2006) 4350)
(Autentisks ir tikai teksts angļu, franču un vācu valodā)
(Dokuments attiecas uz EEZ)
(2007/735/EK)
2006. gada 4. oktobrī Komisija pieņēma lēmumu par procesu saskaņā ar EK Līguma 81. pantu un EEZ līguma 53. pantu. Saskaņā ar Padomes Regulas (EK) Nr. 1/2003 (1) 30. pantu Komisija ar šo publicē pušu nosaukumus un lēmuma galveno saturu, ievērojot uzņēmumu likumīgās intereses to komerciālo interešu aizsardzībā. Pilna lēmuma teksta nekonfidenciāla versija ir pieejama lietas oriģinālvalodās, kas šajā gadījumā ir arī Komisijas darba valodas, Konkurences ģenerāldirektorāta tīmekļa vietnē: http://ec.europa.eu/comm/competition/antitrust/cases/index/by_nr_77.html#i38_681
(1)
Šis lēmums ir adresēts Elliniki Etairia Prostasias tis Pneymatikis Idioktisias A.E. (AEPI), Gesellschaft zur Wahrnehmung mechanisch-musikalischer Urheberrechte m.b.H. (AustroMechana), BMG Music Publishing International Ltd, Gesellschaft für musikalische Aufführungs- und mechanische Vervielfältigungsrechte (GEMA), Mechanical-Copyright Protection Society Limited (MCPS), Mechanical-Copyright Protection Society Ireland (MCPSI), Nordic Copyright Bureau (NCB), Société Belge des Auteurs Compositeurs et Editeurs (SABAM), Société pour l’Administration du Droit de Reproduction Mécanique des Auteurs, Compositeurs et Editeurs (SDRM), Sociedad General Autores y Editores (SGAE), Società Italiana degli Autori ed Editori (SIAE), Sony/ATV Music Publishing Europe, Sociedade Portuguesa de Autores (SPA), Stichting Stemra (STEMRA), Schweizerische Gesellschaft für die Rechte der Urheber musikalischer Werke (SUISA), Universal Music Publishing Group and Warner Chappell Music Ltd, turpmāk - “iesaistītās puses saistībā ar Kannu nolīguma pagarinājumu”.
(2)
Procedūras priekšmets bija Kannu nolīguma pagarinājums, t. i., nolīgums starp astoņpadsmit uzņēmumiem (no kuriem trīspadsmit ir autortiesību aģentūras, kuras nodarbojas mūzikas mehānisko tiesību jomā, un pieci ir mūzikas ierakstu lielākie izdevēji, kas ir šo autortiesību aģentūru dalībnieki) saistībā ar šo uzņēmumu savstarpējām saiknēm, administrējot mūzikas mehānisko tiesību piešķiršanu ierakstu uzņēmumiem skaņu ierakstu reproducēšanai, izmantojot fiziskos nesējus. Savā sākotnējā novērtējumā Komisija izteica bažas saistībā ar EK Līguma 81. pantu un EEZ līguma 53. pantu par Kannu nolīguma divām klauzulām. Pirmajā klauzulā bija noteikts, ka autortiesību aģentūrai pirms atlaides sniegšanas ierakstu uzņēmumam galvenā licenču nolīguma ietvaros bija vajadzīga rakstiska piekrišana no “attiecīgā dalībnieka”. Otrajā klauzulā bija noteikts, ka autortiesību aģentūras nekad nevar uzsākt darbību mūzikas ierakstu izdošanas vai ierakstu ražošanas tirgū. Komisijas bažas par konkurenci bija šādas: pirmās klauzulas rezultātā varētu būt grūti vai pat neiespējami autortiesību aģentūrām piešķirt atlaides ierakstu uzņēmumiem, un otrā klauzula varētu novērst autortiesību aģentūru iespējamu konkurenci mūzikas ierakstu izdošanas vai ierakstu ražošanas tirgū.
(3)
Komisija uzskata, ka iesaistīto pušu saistībā ar Kannu nolīguma pagarinājumu piedāvātās saistības ir pietiekamas, lai novērstu noteiktās bažas par konkurenci. Puses ir mainījušas formulējumu klauzulai par atlaidēm tādējādi, ka autortiesību aģentūra ar savas kompetentās iestādes lēmumu var izlemt piedāvāt atlaidi no administratīvām izmaksām, ko tā patur no autora honorāra, kas pienākas tās dalībniekiem, bez vajadzības saņemt rakstveida piekrišanu no “attiecīgā dalībnieka”. Puses ir svītrojušas klauzulu, kas neļauj autortiesību aģentūrām ienākt mūzikas ierakstu izdošanas vai ierakstu ražošanas tirgū, un ir apņēmušās neslēgt līdzīgu nolīgumu nākotnē.
(4)
Lēmums nosaka, ka, ņemot vērā saistības iesaistītām pusēm saistībā ar Kannu nolīguma pagarinājumu, Komisijas rīcībai vairs nav pamata.
(5)
Padomdevēja komiteja konkurences ierobežojumu un dominējoša stāvokļa jautājumos 2006. gada 18. septembrī sniedza labvēlīgu atzinumu.

Labels: 12
4
0